পারিবারিক কারণে নিজে কাজ করতে পারবেন না। তাই স্বামীকে নিজের কাজের দায়িত্ব দিয়ে নিজেই প্রশাসনকে চিঠি দিলেন পুরাতন মালদা পঞ্চায়েত সমিতির পূর্ত কর্মাধ্যক্ষ তৃণমূলের লক্ষ্মী সরকার। চিঠিতে ওই কর্মাধ্যক্ষ প্রশাসনকে জানিয়েছেন, তাঁর ‘প্রতিনিধি’ হয়ে ব্লকের পূর্ত ও পরিবহণ দফতরের কাজকর্ম করবেন স্বামী তথা ব্লক যুব তৃণমূলের সভাপতি সুদর্শন হালদার।

এই বিষয়ে অন্যান্য খবর

পরকীয়ার অভিযোগ, স্ত্রীর গোপনাঙ্গে ছুরিকাঘাত স্বামীর, দেখুন ভিডিও


স্বভাবতই চিঠিতে এমন আজব আবদার নিয়ে দানা বেঁধেছে বিতর্ক। কারণ, পঞ্চায়েত আইনে কোথাও এমন বিধান নেই। 
পুরাতন মালদা পঞ্চায়েত সমিতিতে এ বার বোর্ড গড়েছে তৃণমূল কংগ্রেস। নতুন বোর্ডের পূর্ত ও পরিবহণ দফতরের কর্মাধ্যক্ষ হিসেবে দায়িত্ব পান লক্ষ্মী সরকার। সম্প্রতি তিনি নিজের নামাঙ্কিত পত্রে বিডিও তথা কার্যনির্বাহী আধিকারিককে এই নিয়ে লিখেছেন।

বিতর্কিত চিঠি। নিজস্ব চিত্র
ওই চিঠিতে বলা হয়েছে, পারিবারিক ও ব্যবসা সংক্রান্ত কাজে ব্যস্ত থাকায় তিনি পঞ্চায়েত সমিতির কাজ দেখতে পারছেন না। তাই প্রতিনিধি হিসেবে ‘নিয়োগ’ করছেন স্বামীকে। প্রশাসন যেন তাঁর স্বামীকে কাজ করতে সহযোগিতা করেন, সেই আবেদনও করেছেন ওই কর্মাধ্যক্ষ। শুধু তাই নয়, ওই চিঠির বলে পঞ্চায়েত সমিতিতে প্রায় নিয়মিত যাতায়াতও শুরু করেছেন ব্লকের তৃণমূল যুব সভাপতি। এর ফলেই তৈরি হয়েছে বিতর্ক।
চিঠি পাওয়ার কথা স্বীকার করে বিডিও নরোত্তম বিশ্বাস জানিয়েছেন, এমন কোনও সুযোগ পঞ্চায়েতের কাজে রয়েছে বলে জানা নেই, তাই ওই চিঠি মহকুমা শাসককে পাঠিয়ে দিয়েছেন তিনি। কর্মাধ্যক্ষের চিঠির পাওয়ার কথা জানিয়েছেন পঞ্চায়েত সমিতির সভাপতিও। পঞ্চায়েত আইনে এমন কোনও ব্যবস্থা নেই বলেও জানিয়েছেন তিনি।
দেখুন ভিডিও—
 

অবশ্য চিঠি পাঠানো নিয়ে কোনও মন্তব্য করতে চাননি ওই কর্মাধ্যক্ষ। তাঁর স্বামী তথা যুব তৃণমূলের নেতার দাবি, প্রথম বার ভোটে জেতার কারণে পঞ্চায়েত আইন সম্পর্কে জানা নেই। এই কারণেই চিঠি দেওয়া হয়েছে। তা ছাড়া কর্মাধ্যক্ষ ব্যস্ত থাকায় সাধারণ মানুষের পরিষেবায় যাতে কোনও ব্যাঘাত না ঘটে, এই কারণেই তিনি কাজকর্ম দেখছেন।